<classify> WATANZANIA waishio ughaibuni diaspora wametakiwa kuisaidia serikali kutafuta wawekezaji watakaowekeza kwenye miradi kadhaa ya kimaendeleo nchini huku pia wakitakiwa kuepuka kuizungumzia nchi vibaya kwa kuwa hatua hiyo inaweza kuwakatisha tamaa wawekezaji.Mwito huo ulitolewa jana na Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi wakati akituhubia Mkutano wa Watanzania Waishio Nje ya Nchi Diaspora unaofanyika nchini Sweden.Alizungumza kwa njia ya video mtandao akiwa jijini Dodoma.Profesa Kabudi aliwataka Watanzania hao kutambua kuwa wamebeba taswira ya nchi ambayo inaweza kuwavutia wawekezaji au kuwakimbiza huku akiwataka kutambua kuwa harakati za serikali za kuifikisha nchi kuwa kwenye uchumi wa kati inategemea ushirikiano thabiti kutokea ndani na nje ya nchi.Amesema kwa upande wa serikali imeendelea kuimarisha mazingira bora ya uwekezaji kwa kuboresha sheria zilizokuwa sio rafiki kwa wawekezaji na kuimarisha mazingira bora zaidi kwa wawekezaji wa ndani na nje ya nchi.Alisema hatua ya Rais John Magufuli ya kuihamishia Idara ya Uwekezaji kwenye Ofisi ya Waziri Mkuu, ni moja kati ya mikakati ya kuiwezesha sekta ya uwekezaji kusaidia ukuaji wa uchumi huku akibainisha kuwa kupitia Kituo cha Uwekezaji Tanzania TIC, serikali imeweka njia bora zaidi za kuwasaidia wawekezaji wanaokuja kuwekeza nchini. Alibainisha kuwa serikali imeondoa vikwazo vilivyokuwa vikiwakwaza wawekezaji, akitolea mfano wa namna ya rushwa ilivyokabiliwa na Rais Magufuli na kwa sasa ambavyo mazingira ya uwekezaji yamekuwa bora.Ninachowahakikishia Watanzania mnaoishi nje ya nchi kuwa nyumbani ni pazuri na kuna fursa nyingi tena zinazoweza kuwanufaisha nyie mnaoishi nje ya nchi, kikubwa ninachowaomba mfanye ni kuitangaza Tanzania vema nje ya nchi ili wawekezaji waje, alisema Profesa Kabudi.Sasa mimi ambaye kwa sasa ni Waziri wa Mambo ya Nje nilikuwa Waziri wa Sheria na Katiba, nilikuwa na jukumu la kuimarisha mifumo mizuri ya sheria nchini ambapo ni kazi nimeifanya kwa ufanisi, sasa nawahakikishia kama Waziri wa Mambo ya Nje mje nyumbani mambo ni salama na shwari.Alitolea ushuhuda wa uundwaji wa matrekta uliofanywa na Watanzania kwa kusaidiwa na Sweden kuanzia mwaka 1978 wilayani Kibaha Mkoa wa Pwani na kuwa wakati hilo likifanyika ilikuwa ni wakati wa Mwalimu Julius Nyerere na kusema kuwa kwa sasa nchi ikiwa chini ya Rais Magufuli, ana imani makubwa zaidi yatafanyika.  <topic>: kitaifa 